李存
寄题汪氏退密庵
紫阳汪大夫，未老先致事。
经营百年藏，结庵自休憩。
扁之曰退密，有取于《易系》。
相望千里余，一笑问以偈。
云何谓之退，密也果何地？若言早休官，眼底非一二。
身虽似闲暇，心或未能止。
若言四大离，盖棺事则已。
纷纷长夜者，皆悟退密旨。
非但如上云，十目之所视。
夫人皆可能，何取密之义？大夫天下士，未必只如此。
庵傍皆高山，庵外即清泚。
昼饥随粥饭，夜则伸脚睡。
平生易甘苦，一一皆梦尔。
不睹不闻问，从来白于水。
试语庵中人，如是不如是？